[{"text_idx": "#000000", "text": "Unesko ne enkondukos Tagon de Esperanto"}, {"text_idx": "#000001", "text": "La nun dau\u0306ranta g\u0302enerala konferenco de Unesko ne traktos la proponon de UEA enkonduki tutmondan Esperanto-tagon en la 26-a de julio. La tiucela kampanjo estis komencita tro malfrue, lau\u0306 vicprezidanto Huang Yinbao (Trezoro). Prezidanto Duncan Charters tamen trovis la kampanjon modela."}, {"text_idx": "#000002", "text": "La iniciato al la kampanjo venis de Renato Corsetti, kiu la 14-an de aprilo en la komitata listo proponis, ke la reprezentantoj de UEA c\u0302e UN kaj Unesko laboru, por ke la 26-a de julio estu deklarita Monda tago de Esperanto."}, {"text_idx": "#000003", "text": "\u2013 Mi scias, ke tio estas malfacile atingebla per laboro de kelkaj jaroj, c\u0302ar neniu el ni estas Lapenna au\u0306 Sekelj, sed indas provi, se ni volas ke en la estontaj lernolibroj oni agnosku, ke ankau\u0306 c\u0302i tiu generacio faris ion."}, {"text_idx": "#000004", "text": "Pri tio konsentis vicprezidanto Huang Yinbao (Trezoro), kiu respondecas pri financoj kaj rilatoj kun Unesko. Li komentis en la komitata listo:"}, {"text_idx": "#000006", "text": "UEA momente ne havas validan strategian planon. En la neniom plenumita Strategia plano 2013\u20132017 tute ne estas menciita la Esperanto-tago. La laboro pri nova strategia plano de UEA s\u0302ajne haltis. Lastfoje g\u0302i estis menciita de prezidanto Duncan Charters en la komitata listo la 15-an de aprilo. Tiam li skribis, ke la plano estu plu diskutata en la forumo de UEA."}, {"text_idx": "#000007", "text": "La lasta diskutero pri la strategia plano de UEA en la forumo tamen estis afis\u0302ita jam la 22-an de januaro de Alexander Gofen, kiu skribis: \u201dZamenhof ne revis pri truda miksado kaj homogenigo de la homaro. Bedau\u0306rinde UEA farig\u0302is operaciulo de la UN por tiu c\u0302i nenobla celo.\u201d Neniu lin kontrau\u0306diris."}, {"text_idx": "#000008", "text": "La 5-an de julio UEA en gazetara komuniko publike diskonigis la kampanjon por internacia Esperanto-tago. Lau\u0306 la komuniko, \u201dla vera naskig\u0302dato de Esperanto, t.e. la 26-a de julio, estas festata de nia komunumo jam 134 jarojn\u201d. Tamen la tago de la apero de la Unua libro nur dum la lastaj jaroj ekricevis atenton \u2013 la tradicia esperantista festotago ja estas la 15-a de decembro, la Zamenhof-tago."}, {"text_idx": "#000010", "text": "\u2013 Efektive ni prenu tion kiel modelon por posta informa agado en niaj planoj, aparte kiam ni laboras por atingi subtenon de Unesko por la agnosko de la Esperanto-tago. Dankon al c\u0302iuj kiuj subtenis la c\u0302iujaran informan iniciaton por la tago, kaj la pli vastan kampanjon kiu antau\u0306eniras. Mi j\u0302us subskribis oficialajn leterojn por tion apogi, rezulte de la konscienca laboro de Trezoro."}, {"text_idx": "#000011", "text": "Krom la letero de UEA rekte al Unesko, aktivuloj en 20 landoj sendis proponon pri la enkonduko de internacia Esperanto-tago al siaj landaj Unesko-komisionoj."}, {"text_idx": "#000012", "text": "La kampanjo fine havis nenian rezulton. Huang Yinbao (Trezoro) la 8-an de novembro skribis en la komitata listo, ke la tempo ne sufic\u0302is, kaj la g\u0302enerala konferenco de Unesko, kiu okazos de la 9-a g\u0302is la 24-a de novembro, ne konsideros la proponon."}, {"text_idx": "#000013", "text": "\u2013 Esperanto ne aperas en la Tagordo. Esperanto ne estas traktita de la Plenuma Estraro, c\u0302efe pro tro malfrua iniciato. C\u0302ar la Estraro de UEA decidis lanc\u0302i la kampanjon en junio, kaj publikigis g\u0302in la 5-an de julio, kaj la 7-an de julio, preskau\u0306 samtempe, la Plenuma Estraro de Unesko decidis pri la unua versio de la provizora Tagordo."}, {"text_idx": "#000014", "text": "Li samtempe atentigas, ke kvin reprezentantoj de UEA kaj du de ILEI c\u0302eestos la konferencon, kaj ke UEA dau\u0306rigos la kampanjon por ke la afero estu traktita en la sekva g\u0302enerala konferenco de Unesko en 2023."}, {"text_idx": "#000015", "text": "Komitatano Ileana Schro\u0308der trovis bedau\u0306rinda, ke la estraro de UEA tro malfrue lanc\u0302is la kampanjon. Tiun kritikon vicprezidanto Fernando Maia siavice trovis \u201dabsolute maltau\u0306ga\u201d:"}, {"text_idx": "#000016", "text": "\u2013 La Estraro iniciatis la kampanjon tiam, kiam eblis, kaj per propra iniciatemo ... Mi preferas diri: tre bone, ke la Estraro kaj kunlaborantoj iniciatis tian kampanjon kaj dau\u0306rigos."}, {"text_idx": "#000018", "text": "TEJO pripensas genrajn kaj geografiajn kvotojn"}, {"text_idx": "#000019", "text": "Ruza decido. La Esperantistoj havas tute malrealisman ideon pri la agnosko de Esperanto en la nuntempa mondo. Ili venas 100 jaroj tro malfrue. En la \"Ligo de Nacioj\" de la 1920aj jaroj la enkondunko de Esperanto estis realisma celo.\nSed hodiaux estas sekteca grupeto sen iu efiko en la reala mondo.\nIli certe ne komprenos kaj dauxrigos senutile elspezi monon apud UN kaj UNESKO. Tie oni simple demandas pri la praktika utilo kaj signifo por la evoluo de la mondo, la batalo kontraux la klimata problemo."}, {"text_idx": "#000020", "text": ">La Esperantistoj havas tute malrealisman ideon pri la agnosko de Esperanto en la nuntempa mondo."}, {"text_idx": "#000021", "text": "Dependas de tio, kiel kompreni signifon de termino \"agnosko\". Se temas pri akcepto de situacio, kiam aplikado de Eo disvastig\u0302is desube, mi ne opinias tiun varianton malrealisma, kvankam por realigi g\u0302in bezonatos penadoj multe pli grandaj, ol c\u0302io, kion la Esperanta komunumo entreprenis g\u0302is nun. Mi kurtege priskribis c\u0302i tiun vojon en alia komento."}, {"text_idx": "#000022", "text": "Diru kion ajn vi volas, sed c\u0302i tiajn kampanjojn mi atendas de UEA."}, {"text_idx": "#000024", "text": "Tio signifas konstante investi tempon kaj monon por lerni ion, kion oni povus scii per simpla analizo de la situacio. Oni nun povas scii, ke UNESKO postulas praktikan agadon por la bonfarto de la mondo (ekologiaj problemoj) aux de la homaro. Esperantistoj kutime nur parolas pri lingvaj aspektoj, sed tio utilas al neniu. Alternative oni povus pruvi, ke la lingvaj aspektoj estas kialoj por la nuntemplaj problemoj kaj per lingvaj aspektoj eblus prezenti solvojn.\nEn la 1920aj jaroj la \"nekompreno\" inter la kleruloj fakte estis reala problemo kaj oni fidis, ke iu komuna lingvo povus helpi. En la 1950aj la ideo, ke la problemoj (dangxero de milito, ecs per atombomboj) inter la kapitalsma kaj komunisma mondparto estas mildigeblaj, se enlogxantoj de la du blokoj kun malsamaj lingvoj povus rekte interparoli, estis vaste akzeptata. Tio funciis ekzemple en la german-franca-interrilato, sed oni instruis la koncernajn naciajn lingvojn.Iam la Esperantistoj lasis de la afero kaj ne plu estis vidataj. Simile pri la gxemelurbaj aktivecoj.\nEstas tipe pro Esperantistoj en la asocioj, ke ili obstine ne traktas la temojn, kiuj promesus rapidan sukceson, sed male elektas tiujn kun la plej altaj bariloj."}, {"text_idx": "#000025", "text": "Kiel Zamenhof mi estas c\u0302efe desubisto. Tamen mi ne s\u0302atas falsajn dilemojn do mi tute kredas, ke tiaj proponoj ankau\u0306 estas gravaj, kaj en la estonteco, kun konstanco, iam sukcesos. Kelkaj esperantistoj kreas muzikon, aliaj instruas, aliaj laboras kun registaraj kaj internaciaj organizaj\u0302oj... c\u0302iuj helpas al la movado."}, {"text_idx": "#000026", "text": "Kompreneble la kampanjo malfruis. La estraro estis tro okupita kun la detruo de la azocio. Kiam mi povos aczeti librojn de UEA pere de firmao E\u20acI?"}, {"text_idx": "#000031", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}]